། ཐུབ་པས་མཐའ་ཡས་གདུལ་བྱའི་དོན་སླད་དུ།  །  ཆོས་ཀྱི་ཕུང་པོ་བགྲང་ཡས་གང་གསུངས་པ།  ། ཀུན་ཀྱང་ཉམས་སུ་བླང་བགྱི་འབའ་ཞིག་སྟེ།  ། དེ་ཡི་ཚུལ་ཡང་འདི་ལྟར་མཁྱེན་པར་མཛོད།  ། ཇི་ལྟར་འཇིགས་དང་ངོ་ཚས་བསྡམས་པའི་མི།  ། རྒྱལ་པོས་བཅས་པའི་ཁྲིམས་ལས་མི་འདའ་ བར༑ ༑ ཚུལ་བཞིན་གནས་པ་འཚེ་མེད་དཔལ་འཕེལ་ཞིང་།  ། རྒྱལ་པོ་ལས་ཀྱང་བསྔགས་པ་ཐོབ་པ་ལྟར།  ། ཐུབ་པས་དང་པོའི་ལས་ཅན་རྗེས་གཟུང་ཕྱིར།  ། ཐུན་མོང་ཐེག་པར་རྣམ་པར་བཅས་པའི་ཁྲིམས།  ། རང་གིས་བསྒྲུབ་པར་ནུས་བཞིན་ཡུལ་ལས་ནི།  ། ཆོ་གའི་ཡན་ལག་ཕུན་ཚོགས་ཀྱིས་བླངས་པ།  ། མཐོང་དང་མ་མཐོང་སྲིད་པའི་སྡུག་བསྔལ་གྱིས།  ། རྣམ་པར་འཇིགས་དང་ཕ་རོལ་གཟིགས་པ་ཡི༑ ༑ འཕགས་པའི་ཚོགས་ཀྱི་ཐུགས་ཀྱིས་བས་འགྱུར་ཞེས།  ། ངོ་ཚས་བསྡམས་ཏེ་ཚུལ་བཞིན་བསྲུང་བགྱིས་ན།  ། མཐོང་དང་མ་མཐོང་སྲིད་པའི་བདེ་བ་དང་།  །  རྣམ་གྲོལ་ཡོན་ཏན་ཀུན་གྱི་གཞིར་གྱུར་ལ།  ། ལྷ་དང་མི་ཡི་མཆོད་པའི་གནས་འགྱུར་ཞིང་།  ། སངས་རྒྱས་ལས་ཀྱང་བསྔགས་པ་ཐོབ་པར་འགྱུར།  ། སྲིད་གསུམ་འདི་དག་སྡུག་བསྔལ་འབའ་ཞིག་སྟེ།  ། མྱ་ངན་འདས་པའང་ཞི་བ་ཙམ་དུ་ཟད།  །  དེ་ཕྱིར་འཁོར་དང་མྱ་ངན་འདས་པ་ལ།  ། སྨོན་པ་སྙིང་རྗེའི་ཡུལ་དུ་བལྟས་ནས་དེས༑ ༑ སྡུག་བསྔལ་མེད་པས་སྡུག་བསྔལ་ཀུན་སེལ་དང་།  ། བདེ་ཆེན་བརྙེས་པས་བདེ་བ་ཀུན་སྩོལ་བ།  ། སངས་རྒྱས་ཁོ་ན་ཡིན་ཞིང་དེ་ཡང་ནི།  ། བདག་འདྲ་བ་ལས་བྱུང་ཞིང་དེ་ཡི་ཐབས།  ། བསྒྲུབ་པར་ནུས་པ་དེ་སླད་བདག་གིས་ཀྱང་།  །  སངས་རྒྱས་ངེས་པར་ཐོབ་པར་བྱའོ་ཞེས།  ། དོན་གཉེར་མི་ཞུམ་སྒྱྀད་ལུག་མེད་པ་ཡི༑ ༑ གཡོ་མེད་བྱང་ཆུབ་སེམས་མཆོག་བསྒོམ་པར་བགྱི།  ། གང་ལས་འདས་ན་དམྱལ་བར་བསྲེག་འགྱུར་ཞིང་།  ། དེ་བསྲུངས་ན་ནི་བདེ་བས་བདེ་བའི་འབྲས།  །  རྨད་དུ་བྱུང་བ་འཕྲལ་དུ་འཐོབ་བྱེད་པའི།  ། དམ་ཚིག་བླངས་ནས་སྲོག་བཞིན་གཅེས་པར་བསྲུང་།  ། དེ་ལྟར་ཐེག་པ་གསུམ་གྱི་སྡོམ་པ་གསུམ།  ། རང་གཞན་དོན་གྱི་ཡོན་ཏན་མ་ལུས་པ།  ། སྐྱེ་དང་གནས་དང་འཕེལ་བའི་རྟེན་ལགས་པས།  །  ཐོག་མ་ཉིད་དུ་བརྟན་པར་བགྱིད་འཚལ་ལོ།  ། ངག་ཚིག་ཤིན་ཏུ་དྲི་མ་མེད་པ་དང་༑ ༑ ཚད་མ་གཉིས་ཀྱིས་ཀུན་ནས་ངེས་པ་དང་།  ། མི་འགལ་བ་དང་ཐོག་མཐའ་བར་དགེ་བའི།  ། ཆོས་ལ་ཆོས་ཀྱི་ཁྱད་པར་ངེས་བགྱིས་ནས།  ། གསུངས་པ་པོ་དེ་མཁྱེན་རབ་ཐོགས་མེད་དང་།  ། དཔེ་མཁྱུད་མེད་པར་སྟོན་ཕྱིར་བརྩེ་ལྡན་དང་༑  (《¡¶ཞ》¡+དེ་ཡི་མི་མཐུན་ཕྱོགས་ཀྱི་ཉེས་སྤང་པ)། མཐུ་ཆེན་བརྙེས་པར་མཁྱེན་ནས་སངས་རྒྱས་དང་།  ། དེ་ཡི་རྗེས་འཇུག་ཕྱིར་དང་དེ་ཉིད་དང་།  ། རྒྱུ་མཐུན་ཡོན་ཏན་ལྡན་དང་འདུས་པའི་ཕྱིར།  ། ཚོགས་ཀྱི་མཆོག་དང་སྤྱོད་ཡུལ་མཐུན་པ་ཡིས།  །  ཞིང་གི་དམ་པར་ངེས་ནས་དགེ་འདུན་དང་།  ། དེ་དག་ཉེ་བར་སྟོན་དང་མཚམས་སྦྱོར་དང་།  ། རྣམ་གསུམ་ཡོན་ཏན་ཆ་མཐུན་མངའ་བ་དང་།  ། དྲིན་གྱིས་བསྐྱབ་པར་དགོངས་ནས་བླ་མ་ལ།  ། རྟག་བསྟེན་མི་ཕྱེད་དད་པས་བསྒོམ་པར་བགྱི།  །  རྒྱུ་དང་ངོ་བོ་རྒྱུན་ཆགས་རང་བཞིན་གྱིས།  ། བདག་རྒྱུད་སྡུག་བསྔལ་རྒྱུ་དང་ བཅས་པ་དང་།  ། བྲལ་བར་འདོད་བཞིན་མ་ལུས་འགྲོ་བ་ལའང་།  ། མཚུངས་ འདོད་མི་འཕྲོགས་སྙིང་རྗེ་ཆེན་པོ་བསྒོམ།  ། བྱང་ཆུབ་མཆོག་དང་གཞན་གྱི་དོན་དང་ནི།  ། གནས་སྐབས་དོན་དུ་གཉེར་བྱའི་དགེ་བ་ཡི།  ། ཕན་ཡོན་རྗེས་སུ་དྲན་ནས་དེ་བསྒྲུབ་ཕྱིར།  ། འདུན་པ་དྲག་པོས་དེ་ལ་ཡོངས་སུ་སྦྱར།  ། དེ་ལྟར་དད་དང་སྙིང་རྗེ་འདུན་པའི་སེམས།  ། ལས་རྣམས་ཀུན་གྱི་སྔོན་འགྲོ་ལགས་པས་ན།  །  དགེ་བའི་དངོས་པོ་ཅུང་ཟད་གང་བགྱིས་པ།  ། འདི་ཡིས་ཀུན་ནས་བསླངས་ཏེ་བསྒྲུབ་པར་བགྱི།  ། མདུན་དུའམ་ནི་ཡང་ན་རང་གི་ལུས།  ། ཐུབ་པའི་དབང་པོ་གཟུགས་ཀྱི་སྐུར་བལྟ་ཞིང་།  ། གནས་ནི་སངས་རྒྱས་ཞིང་དང་སྐྱེ་འགྲོ་ཀུན།  །  རྒྱལ་བ་སྲས་དང་སློབ་མར་བཅས་པ་དང་།  ། དབང་པོ་ལྔ་ཡི་ཡུལ་གྱི་ལོངས་སྤྱོད་ཀུན༑ ༑ མཆོད་སྤྲིན་རྒྱ་མཚོས་བདག་གཞན་མཆོད་པར་བགྱི།  ། བླ་མ་མཆོག་དང་མ་ལུས་རྒྱལ་བ་ཀུན།  ། རྣམ་པ་དང་ནི་ཕྲིན་ལས་ངོ་བོ་ཉིད།  ། མཚུངས་ཤིང་གཉིས་སུ་མེད་པར་འཚལ་བགྱིས་ནས།  ། དུས་རྣམས་ཀུན་ཏུ་མདུན་ནམ་སྤྱི་གཙུག་གམ།  ། སྙིང་གི་ཆུ་སྐྱེས་དབུས་སུ་བསམ་བགྱིས་ནས།  ། གསོལ་བ་གདབ་པའམ་གཉིས་སུ་མེད་པར་བསྒོམ།  ། དགེ་དང་སྡིག་དང་བདེ་དང་སྡུག་བསྔལ་དང་༑ ༑ དེ་བཞིན་འཁོར་དང་མྱ་ངན་འདས་པའི་ཆོས།  ། ཀུན་གྱི་རྩ་བར་གྱུར་པ་སེམས་ལགས་ཏེ།  ། སེམས་དེའང་ཀུན་ནས་ཡོངས་སུ་བརྟག་བགྱིས་ན།  ཁ་དོག་མ་མཆིས་དབྱིབས་ཀྱང་མ་མཆིས་ལ།  ། གཅིག་མིན་དུ་མ་མ་ལགས་དཻ་སླད་དུ།  །  ངོ་བོ་མ་མཆིས་ཕྱིར་ན་མ་སྐྱེས་ཤིང་།  ། མི་གནས་འགགས་མེད་མཐའ་དབུས་དང་བྲལ་བས།  ། སྤྲོས་མེད་ནམ་མཁའི་ངང་ཚུལ་ཉིད་ལགས་ཏེ།  ། དེ་ལྟ་ན་ཡང་རིག་པ་མི་འགག་པས།  ། རིག་སྟོང་ཟུང་དུ་འཇུག་པའི་བདག་ཉིད་ལགས།  ། བདག་སེམས་ཇི་ལྟར་ལགས་པ་དེ་བཞིན་དུ།  ། སེམས་ཅན་ཀུན་ཡིད་(《¡¶ཞ》¡གྱི་)རང་བཞིན་དེ་ཉིད་ལ།  ། ཆོས་རྣམས་ཀུན་ཀྱང་སྣང་སྟོང་ཟུང་འཇུག་པར།  ། ཀུན་ནས་ངེས་པར་བགྱི་ཞིང་མི་འཛིན་པའི།  ། ཚུལ་གྱིས་ཤིན་ཏུ་མཉམ་པར་བཞག་པར་བགྱི༑ ༑ དེ་ལྟར་དམིགས་བཅས་གཉིས་དང་དམིགས་མེད་དང་།  ། ཟུང་འཇུག་ངང་(《¡¶ཞ》¡ཚུལ་)ལ་མཉམ་པར་བཞག་བགྱིས་པས།  ། རྟོག་པ་ཀུན་གྱིས་རྣམ་པར་ མི་བསྒུལ་བའི།  ། ཞི་གནས་ཏིང་འཛིན་དམ་པ་ཐོབ་པར་འགྱུར།  ། དགེ་དང་སྡིག་པ་བགྱིས་པ་ཐམས་ཅད་ཀྱི།  ། རྗེས་སུ་དགའ་བས་ཡང་ཡང་དྲན་བགྱིད་པ།  ། དེ་སྟོབས་སླར་ཡང་འཕེལ་བགྱིད་དེ་སླད་དུ།  ། དགེ་བ་རྗེས་དྲན་བགྱིས་པས་འཕེལ་བར་མཛོད།  ཁྱད་པར་དམིགས་པ་གང་ལ་མཉམ་གཞག་པའི།  ། རྗེས་ལ་ དམིགས་པ་དང་ནི་རྣམ་པ་དང་།  ། ཉམས་སུ་མྱོང་བའི་དོན་གང་ལ་སོགས་པ།  །  སོ་སོར་བརྟགས་ཤིང་རྣམ་པར་དཔྱད་བགྱིས་པས།  ། དེ་ཡི་རྒྱུ་རྐྱེན་ལ་སོགས་རྟེན་འབྱུང་ཚུལ།  ། ཇི་སྙེད་པ་དང་དེ་ཡང་རྣམ་དཔྱད་པས།  ། འགའ་ཡང་དམིགས་པ་མེད་པ་ཇི་ལྟའི་དོན།  ། ཇི་བཞིན་རྟོགས་པས་ལྷག་མཐོང་བསྒྲུབ་པར་བགྱི།  ། དགེ་བ་བགྱིས་པའི་རྗེས་སུ་དེས་མཚོན་པའི།  ། དགེ་བ་ཐམས་ཅད་གཅིག་ཏུ་བསྡོམས་བགྱིས་ནས།  ། བདག་དང་མཐའ་ཡས་སེམས་ཅན་ཐམས་ཅད་ཀྱིས།  ། བླ་མེད་བྱང་ཆུབ་ཐོབ་ཕྱིར་ཡོངས་སུ་བསྔོ།  ། བསྒྱུར་བྱའི་དགེ་བ་དུས་དེར་མ་བསགས་ཀྱང་༑ ༑ དོན་ཆེན་སྨཽན་པས་ཐོབ་པར་གྱུར་ཅིག་ཅེས།  ། སྨོན་ལམ་བཏབ་པས་དོན་དེ་འགྲུབ་འགྱུར་ཏེ།  ། གང་ཕྱིར་སེམས་ཉིད་གཙོ་བོ་ལགས་ཕྱིར་རོ།  ། དེ་ལྟར་རྗེས་དྲན་ཡོངས་སུ་བསྔོ་བ་དང་།  ། སྨོན་ལམ་དམ་པས་རྗེས་སུ་གང་བརྒྱན་པའི།  །  དགེ་བ་ཐམས་ཅད་མི་ཟད་འཕེལ་བ་དང་།  ། བདག་གཞན་ཀུན་གྱི་དོན་ཆེན་རྒྱུར་འགྱུར་ལགས།  ། དེ་ལྟར་ཉམས་སུ་བླངས་པ་དེ་དག་དང་།  ། གཞན་ཡང་འདུས་བྱས་ཆོས་རྣམས་ཇི་སྙེད་པ།  ། དེ་ཀུན་རྒྱུ་དང་རྐྱེན་ལ་རག་ལས་པས།  ། རང་གི་ངོ་བོར་མ་གྲུབ་བག་ཆགས་ཀྱིས།  ། རྣམ་པར་བསླད་པའི་བློ་ལ་སྣ་ཚོགས་སུ།  ། སྣང་ཞིང་མྱོང་ལ་དེར་ཡང་མི་བདེན་པར།  ། སྣ་ཚོགས་རྐྱེན་ལས་བྱུང་བའི་སྒྱུ་མ་ དང་༑ ༑ གཉིད་ཀྱིས་བསླད་པའི་རྨི་ལམ་ཇི་བཞིན་དགོངས།  ། འདུས་མ་བྱས་ཆོས་བཏགས་པ་ཁོ་ན་སྟེ།  ། དེ་ལ་དོན་མེད་མིང་གི་སྒྲ་དང་ནི།  ། རྣམ་པར་རྟོག་པ་དེ་དག་འདུས་བྱས་ཆོས།  ། དོན་དུ་འདོད་པ་གང་དེ་སྨྱོན་པ་ལགས།  ། ཀུན་རྫོབ་རྒྱུ་འབྲས་རྟེན་འབྱུང་མི་བསླུ་བས།  ། ཇི་ལྟར་སྤྱོད་པའི་རྣམ་སྨིན་མྱོང་བའི་སླད།  །  ལས་འབྲས་ཚུལ་ལ་ཁྱད་དུ་གསད་མི་བགྱི།  ། ཡོད་པར་བདེན་འདོད་རྟག་པར་བལྟ་བའི་ཚུལ།  ། ཕྱོགས་དུས་མེད་པའི་ཆོས་འགའ་མ་མཆིས་ཤིང་།  ། ཕྱོགས་དང་དུས་ཀྱི་རྣམ་པར་དབྱེ་བགྱིས་ན།  ། གཅིག་པའི་དངོས་པོ་གང་ནའང་སྲིད་མ་ལགས༑ ༑ གཅིག་མ་མཆིས་པར་དུ་མ་གང་ལས་འབྱུང་།  ། དེ་དག་ལས་གཞན་ཡོད་པ་མ་མཆིས་པས།  ། ཡོད་ཅེས་རྣམ་པར་རྟོག་པ་གྱི་ན་ལགས།  ། རིང་པོ་མེད་པར་ཐུང་ངུ་ཇི་བཞིན་དུ།  ། ཡོད་པ་ངོ་བོ་ཉིད་དུ་མ་གྲུབ་པས།  ། མེད་པ་གཤིས་སུ་ལྟ་ཡང་ག་ལ་མཆིས།  ། གནོད་པ་གཉིས་ཀས་རྣམ་པར་བསལ་བ་དང་།  ། སྒྲུབ་བྱེད་དང་ནི་ལྟོས་པ་མ་མཆིས་ཕྱིར།  ། གཉིས་དང་གཉིས་མིན་ཆོས་ཉིད་མ་ལགས་པར༑ ༑ ཤེས་རབ་གསལ་བ་ཁྱོད་ཀྱིས་མཁྱེན་པར་བགྱི།  ། སེམས་ལ་གཟུགས་མེད་ཕྱིར་ན་ཕྱོགས་མེད་པས།  ། གཅིག་པུ་ཉིད་དུ་བདེན་ཞེས་རྣམ་རྟོག་ན།  ། རྣམ་པ་དུ་མར་སྣང་བའི་གཟུང་འཛིན་དང་།  ། གཅིག་ན་སེམས་དེའང་དུ་མ་ཉིད་དང་ནི༑ ༑ བརྫུན་པར་འགྱུར་ཞིང་གལ་ཏེ་ཐ་དད་ན།  ། ཆོས་དང་ཆོས་ཉིད་དུ་ཡང་ཇི་ལྟར་འགྱུར།  ། གཉིས་སུ་སྣང་བ་ཡང་ནི་གང་ལས་འབྱུང་།  ། འཁྲུལ་པ་ཟད་པས་མྱ་ངན་འདས་པའང་ཅི།  ། གཟུང་བ་ངོ་བོ་ཉིད་ཀྱིས་མ་གྲུབ་པས།  ། འཛིན་པ་ཡང་ནི་ངོ་བོ་ཉིད་དུ་མེད།  ། དེ་དག་ལས་གཞན་གསལ་རིག་བདེན་སྨྲ་བ།  ། རྣམ་འགྱུར་ལས་གཞན་བདག་གཞན་ཤིན་ཏུ་བརྫུན།  ། གདོད་ནས་མ་སྐྱེས་ངོ་བོ་ཉིད་མེད་ཅིང་།  ། ཤིན་ཏུ་སྤྲོས་དང་བྲལ་བའི་རང་བཞིན་དུ།  ། ཆོས་རྣམས་ཐམས་ཅད་ཡོངས་སུ་མཁྱེན་བགྱིས་ནས།  ། ནམ་མཁའ་བཞིན་དུ་དམིགས་པ་མེད་པར་ བགྱི༑ ༑ ཆོས་ཀུན་སྟོང་པའི་ཚུལ་ཡང་མི་སྤོང་ཞིང་།  ། རྟེན་ཅིང་འབྲེལ་འབྱུང་རྒྱུན་ཡང་མི་འཆད་པ།  ། འདི་ནི་རྨད་བྱུང་དེ་ལྟར་ཤེས་པ་ནི།  ། ངོ་མཚར་ལས་ཀྱང་ཤིན་ཏུ་ངོ་མཚར་ལགས།  ། ཡུལ་ཀུན་སྣང་སྟོང་ཟུང་དུ་འཇུག་པ་དང་།  ། བློ་ཡང་རིག་སྟོང་ཟུང་དུ་འཇུག་པ་དང་།  ། ལམ་རྣམས་ཐབས་དང་ཤེས་རབ་ཟུང་འཇུག་ཏུ།  །  མཁྱེན་ཞིང་ཀུན་ནས་ཡོངས་སུ་གོམས་པར་བགྱི།  ། རྟེན་འབྱུང་ཀུན་རྫོབ་སྒྱུ་མ་ལྟ་བུ་དང་།  ། རང་བཞིན་དོན་དམ་སྟོང་པ་ཉིད་དང་ཡང་།  ། གཉིས་ཀའང་དབྱེར་མེད་ཟུང་དུ་འཇུག་པར་ནི།  ། རྒྱུ་ལམ་འབྲས་བུའི་ཆོས་ཀུན་མཁྱེན་པར་མཛོད།  ། དེ་ལྟར་གཞི་དང་སྔོན་འགྲོ་མཉམ་གཞག་དང་།  ། རྗེས་སུ་བྱ་དང་ཀུན་ལ་རྒྱས་གདབ་ལྔ༑ ༑ རེ་རེའང་གསུམ་དུ་ཕྱེ་བའི་ཆོས་བཅོ་ལྔས།  ། དགེ་བའི་ལམ་(《¡¶ཞ》¡ཆོས་)ཀུན་ཡོངས་སུ་བསྡུས་པ་སྟཻ།  ། དགེ་བ་སྤྱད་པའི་རྣམ་གྲངས་རེ་རེ་ལའང་།  ། ཆོས་ཚུལ་དེ་དག་ཚང་བར་གང་བརྩོན་པ།  ། དེ་ཡིས་མཐོ་རིས་བདེ་བ་ཀུན་སྤྱད་དེ།  ། ཚོགས་གཉིས་རྒྱ་མཚོའི་ཚོགས་ནི་རབ་བསགས་ཤིང་།  ། ཏིང་འཛིན་གསལ་བས་འཕགས་པའི་ལམ་སྦྱར་ནས།  ། བསྒོམ་དང་སྤྱོད་པས་ཡེ་ཤེས་རྒྱས་བྱས་ཏེ།  །  ལམ་གྱི་མཐའ་ཡིས་མཐར་ཐུག་བསྒྲུབ་པ་ནི།  ། སེམས་ཀྱི་རང་བཞིན་གདོད་ནས་དག་པ་གང་།  ། རྟོག་པ་ཞི་བས་དབྱིངས་དང་རོ་གཅིག་པ།  ། རང་བཞིན་སྐུ་སྟེ་ཆོས་དབྱིངས་ཡེ་ཤེས་དང་།  ། སྤངས་པ་ཕུན་ཚོགས་ཇི་ལྟ་མཁྱེན་པའང་དེ།  །  འཁོར་བའི་ཆོས་རྣམས་ལམ་གྱིས་རབ་བསྒྱུར་བས།  ། ལུས་གནས་གྱུར་པ་མཚན་དཔེས་སྤྲས་པའི་སྐུ།  ། ངག་གནས་གྱུར་པ་ཡན་ལག་དྲུག་ཅུའི་གསུང་།  ། ཡིད་གནས་གྱུར་པ་ཇི་སྙེད་མཁྱེན་བཅས་པའི།  ། ཡེ་ཤེས་གསུམ་དང་སྐྱོན་རྣམས་གནས་གྱུར་པ།  ། རྒྱལ་བའི་ཡོན་ཏན་ཕ་མཐའ་ཡས་པ་ལགས།  ། དེ་ཉིད་ལོངས་སྤྱོད་རྫོགས་པའི་སྐུ་ལགས་ཏེ།  ། ལས་གནས་གྱུར་པ་བྱ་གྲུབ་ཡེ་ཤེས་དང་།  ། ཕྲིན་ལས་བགྲང་ཡས་དེ་ཉིད་སྤྲུལ་པའི་སྐུ།  ། དེ་དག་རྟོགས་པ་ཕུན་སུམ་ཚོགས་པ་ལགས༑ ༑ དབང་འབྱོར་ཕྱིར་ན་རྟག་ཅིང་རྒྱུན་མི་འཆད།  ། མི་དབང་ཁྱོད་ཀྱང་དེ་འདྲར་མཛད་དུ་གསོལ།  ། དེ་ལྟར་ཐེག་མཆོག་ཟབ་མོའི་དོན་བསྡུས་ནས།  ། ཆོས་ཀྱི་སྐྱེས་འདི་ཕུལ་བའི་དགེ་བ་དེས།  ། རྒྱལ་པོ་ཁྱོད་ཀྱིས་གཙོ་བྱས་འགྲོ་བ་ཀུན།  །  སངས་རྒྱས་གོ་འཕང་དམ་པ་ཐོབ་པར་ཤོག། ཆོས་ཀྱི་སྐྱེས་སུ་བགྱིས་པའི་རབ་བྱེད་འདི།  ། ཕུལ་བས་སླར་ཡང་སྤོབས་པའི་ཡིད་འཕེལ་ནས།  ། ཅུང་ཟད་གསོལ་བ་འདི་ལ་སྐྱེ་རྒུའི་རྗེ།  ། རེ་ཞིག་གཡེལ་བ་མེད་པར་དགོངས་སུ་གསོལ།  ། ཉིད་ཀྱང་ཉིད་ཀྱི་སྐུ་ཚེ་རིང་བ་དང་།  ། གདུང་རྒྱུད་བརྒྱུད་པར་བཅས་པའི་དཔལ་བརྟེན་དང་།  ། རྣམ་གྲོལ་བརྙེས་པའི་ཐབས་ལ་བརྩོན་པའི་དུས།  ། ད་ལྟ་ལགས་ཀྱིས་གཡེལ་མེད་བརྩོན་པར་རིགས།  ། བསྟན་པ་ཆོས་ཀྱི་དཔལ་ཡང་མ་ནུབ་ཅིང་༑ ༑ ཆོས་རྒྱལ་མི་དབང་ཁྱོད་འདྲའང་བཞུགས་བཞིན་དུ།  ། ངུར་སྨྲིག་འཛིན་པའི་གནས་སྐབས་འདི་འདྲ་བ།  ། འདི་ལ་ཁྱོད་ཀྱི་ཐུགས་ནི་ཇི་ལྟར་དགོངས།  །  བདག་ཀྱང་ན་ཚོད་རྒན་པོ་མ་ལགས་ཀྱང་།  ། ལུས་སྟོབས་དམན་ཞིང་སྒྱིད་ལུག་ཡིད་ཀྱང་ཞུམ།  ། དེ་སླད་དབེན་པར་ཆོས་དོན་ཚོལ་འཚལ་བས།  ། དེ་དང་མཐུན་པར་བཀའ་དྲིན་མཛད་དུ་གསོལ།  ། རྒྱལ་པོ་ལ་གདམས་པའི་རབ་ཏུ་བྱེད་པ་ཞེས་བྱ་བ།  འཕགས་པས་ལྕགས་མོ་ལུག་གི་ལོ།  བྱ་སྦོའི་ཟླ་བའི་ཚེས་བར